  Анжелика Тихонова корреспондент Цирк искусствоя X фестиваль йылпумъяськиз Ижкарын 8-тӥ южтолэзе. 6 нунал ӵоже пӧртэм аръёсы вормылэмъёс но финалэ потамъёс учкисьёсты ас номеръёсынызы шумпоттӥзы. Нырысетӥ котырес лыдпус аренае 15 кунъёсысь 120-лэсь ятыр артистъёсты люказ. Удмуртие вуизы Китайысь, Испаниысь, Эфиопиысь, Швейцариысь, Япониысь, Аргентинаысь но мукет кунъёсысь цирк усточиос. 2017-тӥ арын фестиваль жюри ёзчиосыз ӧвӧлэн висъяськиз. Шулдыръяськонэз усьтонэ вуылӥзы Удмуртилэн тӧроез Александр Соловьёв но улосэнымы азьвыл кивалтӥсь Александр Волков. Соос кыкназы ик улосамы цирк искусство азинскемлы шумпотэмзэс веразы но азьланяз выль вормонъёс но ваньзэ умойзэ гинэ сӥзизы. Тужгес усто номеръёсты висъяны ик луонтэм, но тодэ вайыны луоно, кинлы тужгес зол киоссэс чабизы учкисьёс. Зол кичабонъёсын пумитазы но келязы Россиысь дрессировщикъёсты Виталий Смолянецез «Империя львиц» аттракционэныз но Андрей Дементьев-Корниловез — «На слонах вокруг света». Синмаськыса учкизы Китайысь, Монголиысь, Кореяысь акробатъёслэн трюкъёссы шоры. Нош нылпиос понна тужгес тунсыкоез луиз Швейцариысь чревовещательлэн Виллера Николодилэн номерез. Соос туж зол серекъязы. Цирк искусствоя X Калыккуспо фестиваль Ижкарын ВАТСАН 10 ар ӵоже Ижкарын фестивальёсы 170 сюрс пала учкисьёс вуылӥзы, 26 зарни, 31 азвесь но 34 туй данъетъёс сётэмын вал. Фестивальлэн конкурс программаяз 43 кунъёсысь 1000 пала артистъёс пыриськизы. Пӧртэм аръёсы калыккуспо жюрилэн ёзчиосыз луылӥзы 40-лэсь ятыр тодмо продюсеръёс, режиссёръёс, артистъёс, калыккуспо фестивальёслэн президентъёссы. Тегъёс: Лулчеберет Ижкар Цирк Удмуртия АлександрСоловьёв  